Document ID: 32005R1896

ΚΑΝΟΝΙΣΜΌΣ (ΕΚ) αριθ. 1896/2005 ΤΗΣ ΕΠΙΤΡΟΠΉΣ
της 18ης Νοεμβρίου 2005
σχετικά με την τροποποίηση του κανονισμού (ΕΚ) αριθ. 887/2005 για το άνοιγμα της απόσταξης κρίσης που προβλέπεται στο άρθρο 30 του κανονισμού (ΕΚ) αριθ. 1493/1999 του Συμβουλίου για ορισμένους οίνους στην Ελλάδα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς (1), και ιδίως το άρθρο 33 παράγραφος 1 στοιχείο η),
Εκτιμώντας τα ακόλουθα:
(1)
Με τον κανονισμό (ΕΚ) αριθ. 887/2005 της Επιτροπής (2) άνοιξε η απόσταξη κρίσης που προβλέπεται στο άρθρο 30 του κανονισμού (ΕΚ) αριθ. 1493/1999 για ορισμένους οίνους στην Ελλάδα.
(2)
Δεδομένου ότι είναι η πρώτη φορά που άνοιξε απόσταξη κρίσης στην Ελλάδα, διαπιστώθηκαν ορισμένες πρακτικές δυσκολίες όσον αφορά την έναρξη λειτουργίας του συστήματος. Ορισμένοι παραγωγοί που το επιθυμούν, ενδέχεται να μην μπορέσουν να παραδώσουν τους οίνους τους στην απόσταξη εντός της προβλεπομένης προθεσμίας. Προκειμένου να διασφαλισθεί η αποτελεσματικότητα του μέτρου, είναι επομένως αναγκαίο να παραταθεί η περίοδος παράδοσης των οίνων στο οινοπνευματοποιείο που προβλέπεται στον κανονισμό (ΕΚ) αριθ. 887/2005 έως τις 31 Ιανουαρίου 2006.
(3)
Κατά συνέπεια, είναι σκόπιμο να τροποποιηθεί ο κανονισμός (ΕΚ) αριθ. 887/2005 αναλόγως.
(4)
Για να διασφαλιστεί η συνέχεια της εφαρμογής του μέτρου, πρέπει ο παρών κανονισμός να εφαρμοστεί από τις 15 Νοεμβρίου 2005.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 4 του κανονισμού (ΕΚ) αριθ. 887/2005, το πρώτο εδάφιο αντικαθίσταται από το ακόλουθο κείμενο:
«1. Οι ποσότητες οίνων που αποτελούν αντικείμενο των εγκεκριμένων συμφωνητικών πρέπει να παραδοθούν στο οινοπνευματοποιείο το αργότερο στις 31 Ιανουαρίου 2006. Η παραγόμενη αλκοόλη πρέπει να παραδοθεί στον οργανισμό παρέμβασης σύμφωνα με το άρθρο 6 παράγραφος 1, το αργότερο στις 15 Μαρτίου 2006.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 15 Νοεμβρίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Νοεμβρίου 2005.

Labels: 3
18
17
6